b'\n_START_ARTICLE_\nOhjaustehostin\n_START_PARAGRAPH_\nOhjaustehostin on ajoneuvojen apulaite, joka v\xc3\xa4hent\xc3\xa4\xc3\xa4 ohjaamiseen tarvittavaa voiman m\xc3\xa4\xc3\xa4r\xc3\xa4\xc3\xa4 ja auttaa kuljettajaa py\xc3\xb6rien k\xc3\xa4\xc3\xa4nt\xc3\xa4misess\xc3\xa4 (vrt. servo). Ohjaustehostimen keksij\xc3\xa4ksi mainitaan 1920-luvulla el\xc3\xa4neet Klara Gailis ja George Jessup  Massachusettsista Yhdysvalloista,  mutta sen patentoi ensimm\xc3\xa4isen\xc3\xa4 Francis W. Davis (US Patent Office 30.8.1932) _NEWLINE_ _NEWLINE_Ensimm\xc3\xa4inen kaupallinen ohjaustehostin oli vuosimallin 1951 Chrysler Imperialissa ja sit\xc3\xa4 kutsuttiin nimell\xc3\xa4 Hydraguide. 2000-luvun alussa esitelty automaattinen pys\xc3\xa4k\xc3\xb6inti on jatkoa ohjaustehostimen toimintoihin. _NEWLINE_Ohjaustehostimet toimivat hydraulisesti, s\xc3\xa4hk\xc3\xb6isesti tai s\xc3\xa4hk\xc3\xb6n ja hydrauliikan yhdistelm\xc3\xa4n\xc3\xa4.\n_START_SECTION_\nHydraulij\xc3\xa4rjestelm\xc3\xa4t\n_START_PARAGRAPH_\nHydraulinen j\xc3\xa4rjestelm\xc3\xa4 toimii hihnavetoisella pumpulla, jota ajoneuvon moottori py\xc3\xb6ritt\xc3\xa4\xc3\xa4. Pumppu luo hydraulista painetta ja kaksitoiminen m\xc3\xa4nt\xc3\xa4 vie voiman ohjaustangolle. Voiman m\xc3\xa4\xc3\xa4r\xc3\xa4\xc3\xa4 s\xc3\xa4\xc3\xa4det\xc3\xa4\xc3\xa4n ohjauspy\xc3\xb6r\xc3\xa4\xc3\xa4n kytketyill\xc3\xa4 venttiileill\xc3\xa4. Haittapuolena on energian kulutusta aiheuttava pumpun vastus my\xc3\xb6s silloin kun ohjauspy\xc3\xb6r\xc3\xa4\xc3\xa4 ei k\xc3\xa4\xc3\xa4nnet\xc3\xa4. Haittapuolena voidaan pit\xc3\xa4\xc3\xa4 my\xc3\xb6s sit\xc3\xa4, ett\xc3\xa4 moottorin sammuessa ajon aikana ohjaustehostin lakkaa toimimasta jolloin ohjauksen muuttuminen raskaaksi voi yll\xc3\xa4tt\xc3\xa4\xc3\xa4 autoilijan. Yleens\xc3\xa4kin hydraulisella tehostimella varustetun k\xc3\xa4ym\xc3\xa4tt\xc3\xb6m\xc3\xa4n auton ohjaaminen rullattaessa vaihde vapaalla tai kytkinpoljinta painaen voi t\xc3\xa4ten aiheuttaa vaaratilanteita.\n_START_SECTION_\nS\xc3\xa4hk\xc3\xb6j\xc3\xa4rjestelm\xc3\xa4t\n_START_PARAGRAPH_\nS\xc3\xa4hk\xc3\xb6iset j\xc3\xa4rjestelm\xc3\xa4t ovat uudempaa teknologiaa. Ne k\xc3\xa4ytt\xc3\xa4v\xc3\xa4t nimens\xc3\xa4 mukaisesti s\xc3\xa4hk\xc3\xb6isi\xc3\xa4 komponentteja. Niiden toiminta perustuu pitk\xc3\xa4lti antureihin. Kun ohjauspy\xc3\xb6r\xc3\xa4\xc3\xa4 k\xc3\xa4\xc3\xa4nnet\xc3\xa4\xc3\xa4n, anturit l\xc3\xa4hett\xc3\xa4v\xc3\xa4t siit\xc3\xa4 tiedon ohjausyksik\xc3\xb6lle ja tietokone laskee tarvittavan voiman. Tarvittava lis\xc3\xa4voima tuotetaan s\xc3\xa4hk\xc3\xb6moottorin avulla. S\xc3\xa4hk\xc3\xb6isen j\xc3\xa4rjestelm\xc3\xa4n etuina pidet\xc3\xa4\xc3\xa4n parempaa hy\xc3\xb6tysuhdetta, haittoina rajoitettua voimaa ja ohjaustuntumaa.\n_START_SECTION_\nS\xc3\xa4hk\xc3\xb6-hydraulij\xc3\xa4rjestelm\xc3\xa4t\n_START_PARAGRAPH_\nS\xc3\xa4hk\xc3\xb6hydraulij\xc3\xa4rjestelm\xc3\xa4t, my\xc3\xb6s hybridij\xc3\xa4rjestelm\xc3\xa4t, k\xc3\xa4ytt\xc3\xa4v\xc3\xa4t samaa toimintatapaa kuin hydraulinen j\xc3\xa4rjestelm\xc3\xa4. Hybridij\xc3\xa4rjestelm\xc3\xa4ss\xc3\xa4 hydraulista painetta tuottavaa hydraulimoottoria ei kuitenkaan py\xc3\xb6ritet\xc3\xa4 hihnavedolla auton moottorista, vaan erillisell\xc3\xa4 s\xc3\xa4hk\xc3\xb6moottorilla.'